text: Dabaxov Rafiqin dediyinə görə, Dabax Zalxanın öz loğatı  var imiş. Biz D.Rafiqdən həmin loğatı ifa etməsini xahiş etdikdə dedi ki, Zalxanın çaldığı loğat qadın havası olduğu üçün o, həmin hava ilə maraqlanmayıb. Söhbətimiz zamanı məlum oldu ki, qadın loğatlarının səsi kişilərin çaldığı havalara nisbətən incə olur, ona görə də kişi damburçular qadın loğatlarını ifa etməkdən yayınırlar. O, əri Dabax Mehralı ilə birgə evdə oturub dambur çalar, deyişərmiş. Zalxanın yaxşı hayla deməsini, demək olar ki, rastlaşdığımız bütün söyləyicilər vurğuladılar. Hətta həyat yoldaşı Dabax Mehralının hayla çağırmağı ondan öyrəndiyini iddia edənlər də oldu. D.Nizaminin dediyinə görə, Zalxa arvad daha çox “Ay gülüm, bülbülüm” havasının üstündə hayla deməyi sevirmiş.